
A B S T R A C T
Reglementarea funcționării și organizării partidelor politice în statele Uniunii Europene este de dată relativ recentă, procesul de legiferare cunoscând o amplitudine remarcabilă după anul 1989. Principala rațiune pentru care reglementarea activității partidelor a fost considerată necesară a ținut de nevoia de încadrare a finanțării (publice și private), transparentizarea vieții politice și eliminarea metodelor mai mult sau mai puțin ilicite de finanțare politică. 
Prin „legi ale partidelor” înţelegem totalul corpului legislativ care afectează partidele politice (înregistrare, funcţionare, finanţare, activitate electorală etc.). În dimensiunea complexităţii reglementative legile pot fi cu grad înalt de reglementare (legea germană în materie) sau cu un grad relativ redus de reglementare (cum sunt, spre exemplu legea finlandeză sau cea austriacă). 
„Constituţionalizarea” partidelor (cum mai este denumit acest fenomen) a fost un proces treptat. La nivelul statelor UE nu există state cu prevederi obligatorii privind înscrierea, în baze de date specifice, a apartenenței cetățenilor la anumite partide politice.

ASPECTE GENERALE
Reglementarea normativă a partidelor politice este o realitate a perioadei post-belice, fenomenul amplificându-se în ultimele trei decenii, două categorii de legi privind în mod special partidele: legile electorale şi „legile partidelor” (privind înregistrarea şi funcţionarea acestora – condiţii, criterii şi proceduri de înfiinţare); în general, condiţiile de înscriere privesc numărul minim de semnături (membri fondatori), plata unui taxe şi/ sau înfiinţarea unui cont bancar, publicarea în oficiosul statului respectiv a datelor de înscriere, producerea documentelor necesare (statut, program, logo etc.); procedurile de înregistrare sunt oarecum similare pentru toate statele Uniunii Europene, principala distincţie intervenind în autoritatea care este împuternicită să înregistreze şi să supravegheze partidele (ministere, curţi jurisdicţionale sau autoritatea electorală). În dimensiunea sa practică, creşterea reglementării partidelor a avut un efect direct asupra numărului de partide şi dezvoltarea „pieţei electorale” (fragmentarea politică este estompată de afectarea libertăţii democratice de asociere şi a autonomiei organizaţionale).
În dimensiunea sa normativă, creşterea reglementării ilustrează evoluția democraţiei pluraliste în contemporaneitate și felul în care statul tinde să o organizeze prin alocarea partidelor a unui rol instrumental preponderent de utilitate publică decât de asociere liberă. 
În ultimele trei decenii, partidele politice: 
· au suferit un fenomen gradual de creştere a neîncrederii cetăţenilor în capacitatea lor de a reprezenta eficient interesul general  
· au cunoscut un fenomen de personalizare a puterii în interiorul lor (dar și statele au cunoscut un fenomen de personalizare a politicii interne, în general) 
· se confruntă cu presiunea cetăţenilor pentru mai multa participare politică. 
Ca reacţie, partidele s-au concentrat spre o dublă abordare: expansiunea procedurilor de democraţie directă şi transformarea culturii organizaţionale orientate spre mai multă democraţia intra-partinică (multiplicarea selectoratelor, democratizarea procedurilor de selecţie, implementarea sistemul alegerilor primare); nu există însă o evidenţă clară a unor tendinţe pozitive, eventual consolidate, ca urmare a adoptării unor metode mult mai inclusive de selectare a candidaţilor, din acest punct de vedere partidele fiind caracterizate de diversitatea metodelor utilizate. Toate aceste modalităţi nu au influenţat consistent şi de durată încrederea în partide şi în politicieni, nici declinul înscrierii în partide de noi membri; efectele sunt încă de dezbătut şi analizat (în toate cele patru dimensiuni – participare, reprezentare, competiţie şi  empatie publică), putîndu-se spune că relaţia între inclusivitate şi aceste patru dimensiuni nu este nici liniară şi nici pozitivă. Un partid mult mai inclusiv nu este obligatoriu să fie unul cu o democraţie internă efervescentă; depinde de aplicarea conceptului de democraţie și care din cele patru dimensiuni este considerată ca fiind cea mai importantă. 
La nivel european managementul şi supravegherea acestor funcţiuni este apanajul Parlamentului European, la început fiind acoperite doar două dintre aceste funcţiuni: definirea şi recunoaşterea partidelor politice europene şi finanţarea partidelor europene; ulterior, prin modul de alegere a preşedintelui Comisiei Europene,  se poate vorbi și de o contribuţie la multiplicarea „selectoratelor”. Există suficient spaţiu pentru conceperea unui eventual statut legal al partidelor europene, pe de o parte pentru amplificarea celor două funcţii existente la nivelul EU, pe de altă parte privind o legislaţie privind funcţionarea partidelor la nivel european.

Partidele politice: elemente comparative privind reglementarea funcţionării acestora

În ultimii ani partidele politice au devenit subiect al legiferării în mult mai mare măsură decât în precedentele decenii (perioada postbelică). Paradigma liberală – a non-intervenţiei în chestiunile interne ale vieţii de partid, care a funcţionat încă de la apariţia primelor partide politice moderne – nu mai reprezintă, în totalitate, standardul dominant al democraţiilor contemporane. În acest sens se poate exemplifica cu cele câteva ghiduri elaborate  de către Comisia Europeană pentru Democraţie prin Drept (Comisia Veneţia) având ca destinatari actorii statali. Fără a fi obligatorii, materialele respective oferă trasee orientative privind gradul şi modul până la care statul poate interveni în reglementare vieţii „de partid”. În ghidul publicat în octombrie 2010 „Orientări privind reglementarea partidelor politice” se arată că: "Principiile fundamentale ale societăţii democratice, precum şi drepturile fundamentale ale omului (aşa cum sunt ele recunoscute astăzi, n.n.), permit elaborarea unor principii comune aplicabile oricărui sistem juridic în ceea ce priveşte reglementarea partidelor politice"
. În Europa a crescut nu numai reglementarea partidelor politice dar continentul a cunoscut şi o proliferare a normării privind organizarea şi funcţionarea partidelor politice. Cu toate acestea, chiar cu această creştere a reglementărilor statului asupra vieţii şi funcţionării statutare a partidelor politice fenomenul a fost destul de puţin studiat comparativ pentru a extrage, eventual, unele concluzii privind viitorul partidelor politice. Proliferarea „legilor partidelor” este un fenomen important in se (dincolo de legislaţia care reglementează alegerile, campaniile electorale şi finanţarea acestora); are importante implicaţii normative în ceea ce înseamnă poziţia partidelor politice în regimurile de democraţie reprezentativă contemporane.  Supra-reglementarea (prin introducerea normativelor cu privire la aspecte ale organizării de partid, compoziţie, structură, programe, activiate, reglementări fiscal-financiare şi controlul activităţilor externe) a denaturat rolul iniţial al partidelor politice ca organizaţii politice voluntare, acestea devenind sub presiunea puterii statale organizaţii de utilitate publică (van Biezen, 2004).

Cronologic, reglementarea activităţii şi organizării partidelor politice în Europa are ca jaloane: Germania 1967, Finlanda 1969, Portugalia 1974, Austria 1975, Ungaria 1989, Bulgaria şi Polonia 1990, Cehia, Slovacia, Croaţia 1993, Estonia, Slovenia 1994, Lituania 1995, România 1996, UK 1998, Ucraina 2001, Norvegia 2005, Letonia 2006, Serbia 2009, Cipru 2011 etc. Prima lege pe continentul european (în perioada postbelică) a fost legea germană Parteiengesetz (privind partidele politice), dacă nu luăm în considerare şi legea turcă din 1965 (Siyasî Partiler Kanunu).  

Conform acestei cronologii se poate vorbi de mai multe valuri în reglementarea europeană prin ”legi ale partidelor”. Primul val ar fi constituit de Germania și Finlanda, al doilea de reglementarea din statele iberice, Spania și Portugalia (după ieșirea din regimurile dictatoriale franchist și salazarist) și Austria; al treilea val corespunde, în linii generale, trecerii fostului bloc socialist de la totalitarism la sisteme democratice pluraliste. 

Al treilea val al reglementărilor privind partidele politice este, așadar, în mare măsură un corolar al colapsului comunismului în Europa Centrală şi de Est (echivalent procesului de tranziţie de la regimurile autoritare monopartidiste la cele de pluralism democratic), integrându-se în ceea ce McFaul numea al 4-lea val al democratizării. Acest tip de legislaţie a fost adoptat spre finalul perioadelor de tranziţie, modelul urmat în alcătuirea dispozitivului normativ fiind mai mult sau mai puţin influenţat de cel german (legea germană a partidelor). De observat că, spre deosebire de ţările europene care nu au cunoscut ”socialismul real”, ţările ECE au fost mult mai repede dispuse spre reglementarea activităţii partidelor politice (în mod special în ceea ce priveşte organizarea şi finanţarea acestora, dar  şi în ceea ce priveşte criteriile de înregistrare), una dintre raţiunile care au fundamentat acest proces fiind slaba încredere a legiuitorului în capacitatea de consolidare de la sine a procesului democratic (neîncrederea în capacitatea societăţii post-comuniste de a genera rapid un sistem de partide viabil). Dealtfel, în Europa post-1989 legi în acest domeniu s-au dat mai ales în ţările ECE, cu două excepţii: Norvegia şi Regatul Unit (în aceste ţări legile nu au vizat organizarea partidelor ci reglementarea înregistrării lor – Regatul Unit – respectiv finanţarea acestora – Norvegia. 

Obiectivele urmărite sunt, în general, asemănătoare: cine este îndreptăţit să fie recunoscut ca partid politic; reglementarea formelor de activitate în care partidele politice se pot angaja; reglementarea formulelor care privesc organizarea internă şi limitele acceptabile ale comportamentului public al partidelor politice; regimul sancţiunilor, modalități de finanțare transparentă. 
Privire punctuală asupra reglementărilor privind partidele politice în statele Uniunii Europene
Legislaţia naţională privind partidele: defineşte criteriile de recunoaştere ale unui partid politic, reglementează activitatea de partid, defineşte cadrul normativ privind organizarea partidului, stabileşte sancţiuni şi organizează modul de finanţare al partidelor. La nivelul statelor Uniunii nu există obligativitatea înregistrării tuturor membrilor de partid într-un registru oficial și nici a intervalelor în care aceștia au activat în alte partide politice. O excepție este Olanda, unde înregistrarea membrilor de către partide și evidența publică a acestora crează avantaje în finanțarea publică (însă nu este obligatorie nici aici, scopul fiind în primul rând de menținere activă a partidelor și a interesului acestora în a fi în permament contact cu cetățenii). 
AUSTRIA
Actul federal cu privire la funcţiile, finanţarea şi campaniile electorale ale partidelor politice (Legea partidelor Politice) 1975: stabilește că fomarea partidelor este liberă, acestea nu trebuie restricţionate în desfăşurarea activităţilor politice prin legi speciale – dacă nu este prevăzut în constituţie – înregistrarea se face în mod oficial şi este depusă la Ministerul de Interne (împreună cu datele privind organele de conducere şi cine reprezintă partidul în relaţie cu terţii). 
Prin lege, preşedintele Biroului de Audit are sarcina de a solicita şi obţine lista cu donaţiile/ donatorii partidelor şi, la solicitarea acestora, va emite declaraţii oficiale cu privire la conformitatea legală a acestor date. Finanţarea partidelor nu este relaţionată la numărul de membri înscrişi ci la reprezentarea în organele alese (partidele fără reprezentanţi în Consiliul Naţional dar care au obţinut cel puţin 1% voturi pot primi fonduri pentru activităţi de tipul relaţiilor publice; subvenţiile se plătesc în primul trimestru al anului imediat următor alegerilor. Partidele vor trebui să ţină evidenţa: taxelor de membru, fondurilor primite în baza legii federale, contribuţiilor speciale ale celor care sunt membri ai Consiliului Naţional, veniturilor din investiţii în companii, venituri din alte surse, donaţii, vânzarea de materiale tip promo şi tipărituri, împrumuturi etc.  
Nu există o autoritate însărcinată cu evidența membrilor partidelor politice și traseului politic ”de înregimentare”. 

BELGIA
Legea privind finanţarea partidelor politice din 1989 defineşte partidul politic drept o asociere naturală a unor persoane, cu sau fără personalitate juridică, care participă la alegeri în conformitate cu prevederile Constituţiei şi Codului Electoral numind candidaţi pentru funcţiile alese, încercând în limitele constituţionale şi ale legii să influenţeze voinţa electoratului pentru a da expresie practică programului şi prevederilor cuprinse în actele și documentele sale programatice. 
Cu supravegherea (financiară) a partidelor se ocupă un Comitet de Supraveghere compus dintr-un număr egal de membri ai celor două Camere, prezidate de cei doi preşedinţi ai acestora. Partidele pot utiliza în mod egal „listele cu votanţi” atâta vreme cât participă la alegeri şi au liste de candidaţi. Partidelor care nu prezintă liste le este interzisă utilizarea sub sancţiune legală. Candidaţii pot solicita copii după listele electorale, pentru care se achită o taxă şi se prezintă dovada candidaturii. Documentele nu sunt transferabile (pedepse între 3 luni şi 5 ani închisoare şi amenzi între 1000-20000 euro). 
Candidaturile au nevoie de semnături dar nu „înregimentate” – membri de partid -  ci din circumscripţie – între 200 şi 500 de semnături de confirmare, în funcţie de ponderea demografică (pentru Parlamentul European); în cazul alegerilor pentru Camera Reprezentanţilor candidatul depune o declaraţie de candidatură pentru a-i fi atribuit un logo de Ministerul de Interne (aceasta trebuie depusă cu minim 65 de zile înainte de alegeri). 
Încălcarea secretului votului este penalizată cu între 500 şi 3000 euro amendă.   Votul fiind obligatoriu electorul care nu doreşte să participe deloc la alegeri (pentru niciuna din camere etc.) trebuie să informeze judecătorul de pace cu privire la această intenţie, justificând-o. Dacă judecătorul consimte că raţiunea pentru care nu se votează este îndreptăţită, este informat procurorul regal pentru a nu fi aplicată sancţiunea legală. În cel mult 8 zile de la închierea votului procurorul regal desemnat pune la dispoziţia justiţiei lista cu cei care s-au sustras de la vot fără a prezenta justificări întemeiate. Dacă sunt cetăţeni belgieni locuind în afara graniţelor lista este înaintată ministerului de Externe. Prima absenţă arbitrară se sancţionează cu mustrare sau o amendă redusă, în cuantum de 5-10 euro, funcţie de circumstanţe. În caz de recidivă amenda creşte până la 25 euro. Nu sunt pedepse mai grave, însă dacă un alegător refuză să participe la alegeri de 4 ori în 15 ani poate fi scos din listele alegătorilor pentru 10 ani. Interval în care nu poate fi nominalizat în nicio funcţie publică sau administrativă (nici promovat sau premiat). 
Nu ezistă o autoritate însărcinată cu evidența membrilor partidelor politice și traseului politic.

BULGARIA 
Afilierea sau non-afilierea la un partid politic ca şi încetarea calităţii de membru nu afectează, limitează sau crează avantaje faţă de cele enunţate în Constituţie (drepturile fundamentale). 
Pentru înregistrare este nevoie de cel puţin 50 de membri fondatori cu drept de vot. Aceştia adoptă statutul şi stabilesc organele de conducere. Revine partidului să reglementeze în ce priveşte calitatea de membru, acceptarea - excluderea, conducerea partidului, simboluri, sursele de finanţare, condiţiile de dizolvare etc. La Curtea Muncipală din Sofia se depun actele pentru înregistrare, lista membrilor fondatori, conducerea aleasă etc. Curtea validează înscrierea în cel mult 7 zile de la depunere, în prezenţa unui reprezentant al parchetului. În caz de refuz al înregistrării se poate face plângere la Curtea Supremă. Organizaţiile publice care nu sunt înscrise ca partide politice nu se pot angaja în activităţi specifice partidelor (alegeri, campanii etc.). partidele au un registru care consemnează donaţiile şi donatorii (inclusiv cotizaţiile de membru), subsidiile publice sau venituri din afaceri. 
Nu există o autoritate însărcinată cu evidența membrilor partidelor politice și traseului politic.
CROAȚIA 
Numărul de membri fondatori este stabilit la 100 de cetăţeni cu drept de vot, evidenţa se ţine la Ministerul Administraţiei Publice, într-un registru care este public. În termen de 15 zile de la înregistrare partidele trebuie să trimită ministerului felul în care este organizat în profil teritorial (filiale, organizaţii locale etc.). Doar cetăţenii croaţi pot înregistra partide politice. Partidele trebuie să aibă un sediu, simboluri electorale, structură organizatorică şi o evidenţă a membrilor, evidenţe contabile, modul de alegere a structurilor de conducere (şi de revocare) etc. Doar partidele au o evidenţă a membrilor în măsura în care înregistrează achitarea cotizaţiilor de membru. Veniturile din aceste taxe de membru trebuie declarate. 
Nu există o autoritate însărcinată cu evidența membrilor partidelor politice și traseului politic.
CEHIA 
Reglementarea este stabilită prin legea partidelor din 1993 (completarea legii No. 424/1991). Un partid trebuie să aibă un comitet de iniţiativă (cel puţin 3 membri care organizează înregistrarea) și o petiţie favorabilă înscrierii, semnată de cel puţin 1000 de cetăţeni cu drept de vot ale căror date vor fi clar redactate (inclusiv domiciliul), două copii după statut care cuprind o sumă de date obligatorii (nume, abreviere, program şi obiective, drepturile şi obligaţiile membrilor, organele de conducere, de revizie şi arbitraj etc.). Autoritatea de înregistrare este Ministerul de Interne. Dacă în 15 zile ministerul nu notifică nimic comitetului de iniţiativă se consideră că partidul a fost înscris. Ministerul de interne este autoritatea la care se păstrează registrul partidelor; obligatorie este menţionarea actualizată a celor care au funcţii partinice de conducere, statutorii. 
Situaţia fianciară este prezentată obligatoriu Camerei Deputaţilor, până cel târziu la data de 1 aprilie. Modul de calculare a cotizaţiei trebuie menționat; dacă un membru este menționat cu o cotizaţie anuală peste 50.000 coroane trebuie să se înregistreze datele de identificare într-o anexă privind sursele de finanţare, data de naştere, adresa permanentă etc. 
Nu există obligația unui registru al membrilor de partid. 

DANEMARCA 
Nu are o lege a partidelor propriu-zis ci doar o lege care reglementează finanțarea acestora (în vigoare din 1986). Interesant este că partidele dar și candidații independenți care au participat la alegerile parlamentare și au primit voturi, dar nu mai puțin de 1000, primesc subsidii de la stat în valoarea de 5 DKK pe an pentru fiecare vot primit și pentru activitatea politică desfășurată. Pentru alegerile locale subsidiile sunt de 2 DKK per vot, dar primesc doar acele liste care au luat la ultimele alegeri cel puțin 500 de voturi. Solicitarea granturilor se face nu mai târziu de două luni de la încheierea alegerilor.

Nu există o autoritate însărcinată cu evidența membrilor partidelor politice și traseului politic.
FINLANDA 
În mod asemănător și legea finlandeză privește în primul rând finanțarea partidelor (legea din 1969 modificată în 1999 și 2010). Partidele sunt considerate acele asocieri înscrise în Registrul partidelor, păstrat în autoritatea Ministerului Justiției. Sunt necesare 5000 de semnături de susținere, înscrierea este gratuită. Declarația de sprijin a fiecărui susținător trebuie sa conțină datele de identificare individuale, asigurarea că are drept de vot, o semnătură în original care nu poate fi mai veche de un an. 
Un partid care eșuează două cicluri electorale consecutive în a obține locuri în parlament este radiat automat din Registrul Partidelor; radierea se poate face și la solicitarea partidelor. 
Partidele trebuie să aibă un auditor principal și un adjunct al acestuia, recunoscuți de Camera Centrală de Comerț. În limitele construcției bugetare, partidele parlamentare primesc subsidii de la stat conform cu numărul de mandate obținut. Dacă în intervalul dintre promulgarea bugetelor jumătate dintre parlamentarii unui partid notifică președintele Parlamentului că nu mai reprezintă respectivul partid subsidiile vor fi ajustate corespunzător numărului actualizat de mandate. Partidul primește finanțarea într-un cont dedicat; dacă din respectiva sumă dorește să aloce fonduri pentru activitatea politică a unei filiale, atunci trebuie deschis un cont pentru aceasta, separat. Modul de utilizare a subsidiilor este supravegheat de Ministerul Justiției. Acesta poate delega un auditor recunoscut de Camera Centrală de Comerț pentru a face verificări. Verificări pot fi făcute și de Biroul Central de Audit (echivalentul Curții de Conturi). Dacă partidul nu îndeplinește toate cerințele solicitate subsidiile pot fi oprite până la îndeplinirea acestora (legea din 1969). Donațiile nu pot fi primite decât de la donatori identificabili, însă sunt permise activități de strângere de fonduri. Nici un partid sau candidat nu poate accepta donații individuale (făcute de un singur donator) mai mari de 3000 de euro pentru alegerile municipale, 6000 pentru cele parlamentare respectiv 10000 pentru euro-alegeri. Sunt acceptate donațiile externe doar din partea acelor organizații care au viziuni politice comune, aceste sume fiind utilizate în exclusivitate în activități de promovare a candidatului. Fiecare donator individual trebuie listat dacă donația depășește 800 de euro, respectiv 1200 de euro (depinde de tipul de alegeri). Dacă suma este mai mică, numele donatorilor nu pot fi făcute publice fără consimțământul acestora. 
Nu există o autoritate însărcinată cu evidența membrilor partidelor politice și traseului politic.
FRANȚA 
Reglementări în anii 1988, 1999, 2011. În afara obligativității de a respecta principiile constituționale ale democrației și suveranității naționale partidele se pot forma liber, în scopul participării la alegerile electorale. Un partid politic este o persoană morală de drept privat care face obiectul legislației privind finanțarea partidelor politice, care poate primi fonduri publice scop în care își delegă un mandatar care ține evidențele solicitate de Comisia Națională de Conturi pentru campanii și finanțări politice. Un partid politic se poate înființa în virtutea legii asocierii 1901; dacă dispune de personalitate morală și de capacitate juridică este declarat ca atare la prefectură sau sub-prefectură, o declarație în acest sens fiind publicată obligatoriu în Journal Officiel, secțiunea pentru asociații și fundații antreprenoriale. Informațiile care trebuie făcute publice cuprind: titlul asocierii, obiectul, adresa sediului social, numele, profesia, domiciliul și naționalitatea persoanelor însărcinate cu administrarea, un exemplar din statut semnat de cel puțin două persoane din cele care administrează asociația, un rezumat al adunării constitutive. În cinci zile autoritatea remite o recipisă în care precizează numărul cu care figurează în Repertoriul Național al Asociațiilor. 
Partidele politice sunt libere să se organizeze după cum doresc, obligația fiind aceea a depunerii unui statut detaliat al oraganizării interne la prefectură. Partidele pot fi desființate dacă încalcă legea, bunele moravuri, dacă atentează la siguranța națională sau la integritatea Franței sau încalcă Constituția. Dizolvarea poate fi decretată de Consiliul de Miniștri sau de tribunalul de mare instanță. 

Legea din 1988 privește partidele împreună cu transparența vieții politice î (Loi n° 88-227 du 11 mars 1988 relative à la transparence financière de la vie politique). Conform versiunii în vigoare (după modificările din 2013) partidele sunt considerate organizații cu personalitate morală. Subsidiile sunt de două categorii: conform rezultatelor alegerilor pentru Adunarea națională respectiv pe grupurile parlamentare și partide cu reprezentare în Paralment. 
Persoanele private nu pot dona mai mut de 7500 de euro pe an. Sunt îndreptățiți la subvenționarea unei părți din costurile campaniei electorale și partidele sau organizațiile care au obținut cel puțin 1% din voturi în minim 50 de circumscripții. În 2013 de la bugetul public s-au dat peste 70 de milioane euro partidelor și formațiunilor politice în funcție de voturi și de mandatele parlamentare. 
În cazul nerespectării criteriului parității bărbați – femei partidele sunt penalizate financiar. 
Respectarea normelor legale este în seama justiției, existând un ”juge de l’élection” care provine de la Curtea Constituțională, pentru alegerile legislative și prezidențiale, respectiv un judecător administrativ pentru celelalte categorii de alegeri. 
Nu există o autoritate însărcinată cu evidența membrilor partidelor politice și traseului politic.
GERMANIA 
Legea partidelor din 1967 este prima lege europeană care vizează organizarea partidelor, fiind utilizată ca model de o mare parte a statelor foste socialiste. Partidele sunt considerate ca fiind necesare, din punct de vedere legal și constituțional, funcționării democrației, o parte integrantă a ordinii democratice a statului. Legiuitorul privește importanța partidelor în toate dimensiunile acesteia: partidele coagulează opinia publică, stimulează și facilitează educația democratică și participativă, încurajează participarea civică la viața politică a țării, învață cetățenii să-și asume responsabilități publice, participă la toate tipurile de alageri din Federație. Partidele trebuie să-și definească clar obiectivele în programele lor politice. 
Partidele își pierd recunoașterea oficială dacă vreme de 6 ani nu au participat cu liste proprii la alegerile pentru Bundestag sau Landtag. Organizațiile politice nu pot fi recunoscute ca partide dacă în structurile lor executive majoritatea membrilor nu sunt cetățeni germani sau sediul central al partidului este în afara Federației. Organizarea în profil teritorial trebuie să fie disctinctivă (numele partidului plus statutul respectivei filiale; sunt permise denumiri adiționale numai după menționarea numelui partidului). Filialele care au părăsit partidul nu mai pot folosi numele acestuia sau acronimul. 
În ceea ce privește acordarea subsidiilor publice partidele politice sunt tratate egal, importanța partidelor fiind determinată de importanța electorală și în primul rând de numărul mandatelor obținute. Toate partidele trebuie să aibă un statut și un program politic conform unor criterii menționate explicit de lege. Președintele Comisiei Electorale Permanente pentru Alegerile Parlamentare (Bundeswahlleiter) trebuie informat de către structurile executive ale partidelor în legătură cu: statutul și programele partidelor, numele și titulatura persoanelor de conducere din structura centrală și organizațiile teritoriale; dacă este cazul, cu decizia de dizolvare a unui partid sau unor organizații teritoriale ale acestuia. Informarea trebuie făcută până la data de 31 decembrie. Bundeswahlleiter-ul ține aceste informații la libera informare a cetățenilor, putând fi consultate sau inspectate. Copiile pot fi remise fără nicio taxă. Partidele care se constituie ca structuri cu specific teritorial (partide provinciale) se supun acelorași norme ca și partidele naționale. Partidele trebuie să aibă o organizare teritorială și să fie astfel structurate încât să permită cetățenilor să participe deschis la formare opiniilor și deciziilor politice. 
Partidele definite ca fiind de land sau cu activitate politică limitată la orașele-stat nu au organizații teritoriale decât în măsura în care acest lucru nu dezechilibrează structura organizațională. 
Sunt prevăzute și termene pentru mandatele date în conducerea partidelor (2 ani). Adunările mebrilor și reprezentanților (adunări, întruniri generale) reprezintă organismul suprem al organizaților locale; adunările de partid trebuie să se desfășoare cel puțin odată la doi ani. Adunările partidelor sunt cele care aleg președinții organizațiilor, votează programul, statutul, regulile privind cotizațiile, arbitrajul, deciziile de dizolvare, fuziunile sau alianțele politice. Adunarea partidului este organul care alege președintele și vicepreședinții precum și membrii altor structuri executive, nefiind permise alte modalități de selecție în afara votului liber al membrilor și reprezentanților (în respectivele adunări care votează noile structuri, membrii executivului partidului și persoanele asimilate nu pot fi peste 1/5 din totalul celor care votează). Membrii pot fi înlăturați din partid doar dacă au încălcat regulile statutare (explicit formulate la capitolul drepturi și obligații) iar decizia se va face în scris și cu consultarea curții de arbitraj. Executivul partdelor nu poate avea un mandat mai mare de doi ani și trebuie să fie format din cel puțin trei persoane. Pot fi și persoane care nu au fost alese de adunările partidelor dar nu mai mult de 1/5 din totalul personalului de conducere. Exercitarea dreptului de vot în interiorul organizațiilor depinde de achitarea cotizației de membru. Curțile interne de arbitraj sunt stabilite la nivelul conducerii partidelor (centrale și locale) și nu pot avea un mandat mai mare de 4 ani. Sopul este acela de a rezolva litigiile și de a audia liber litiganții. Candidații pentru alegerile parlamentare trebuie aleși prin vot secret, alegerea acestora trebuie reglementată conform legislației electorale și statutului partidului. 
Subsidiile se socotesc ca sumă per votant (2.50DM prevedea legea, înainte de trecerea la euro) și se distribuie conform numărului de voturi primite. Se stabilește o sumă generată de numărul total de voturi valide la nivel federal, după care partidele își împart suma corespunzător voturilor (primesc fonduri și partidele care au luat minimum 10% voturi într-un district electoral). În condițiile legii se pot face și plăți anticipate (considerate în proporție de până la 10% din subsidiile totale în primul an al noului legislativ ales, respectiv 35% în anul electoral). Declarațiile de venit ale partidelor de la finalul anului cuprind și registrul donațiilor, evidența membrilor este însă o chestiune de natură internă a partidelor, nu există obligativitatea înregistrării acestora (sau al parcursului lor politic ca membri în diverse partide). 
Constituția Germană are prevederi prin care partidele pot fi declarate ilegale și dizolvate de Curtea Constituțională Federală, legiuitorul utilizând ca argument necesitatea consolidării democrației militante în limitele actului fundamental (Art 21/2 din Legea Fundamentală). Bundestagul, Bundesratul sau Guvernul Federal poate solicita o astfel de decizie dacă un partid este în mod vădit ostil ordinii democratice și are un comportament agresiv sau beligerant în societate. O astfel de decizie are nevoie și de votul a 2/3 din membrii Camerei Superioare. Între partidele interzise: 1952 Partidul Reichului Socialist și Partidul Comunist (1956). În 2017 Partidul Național Democratic German a fost declarat prohibit printr-o decizie Curții Constituționale Federale.
GRECIA
Legea din 1984 privește ca și în cazule celorlalte legi din UE ante-1990 transparentizarea vieții publice și modul de finanțare a partidelor și mișcărilor politice precum și a campaniilor electorale. Nu există un sistem centralizat de evidență a partidelor, în Grecia și procesul electoral fiind unul descentralizat, mai multe autorități administrative fiind implicate în acest proces. Coordonator este Ministerul de Interne, al Administrației Publice și Descentralizării, care coordonează reglementarea procesului electiv, elaborează listele electorale, monitorizează activitatea prefecturilor și structurilor municipale, anunță rezultatele. 
De menționat că republica elenă are un sistem de vot obligatoriu (dar nu coercitiv, cf. Constituției elene, Art.51 / 5), cetățenii de peste 70 de ani fiind excluși de la obligativitate. Alagerile se desfășoară conform Constituției din 1975 și Legii privind alegerea membrilor parlamentului 3231/2004, amendată de Legea 3636/2008 care a mărit locurile ”bonus” pentru partidul câștigător în alegeri de la 40 la 50 (parlamentul fiind unicameral, alcătuit de 300 de deputați). Partidele și candidații acestora sunt înregistrați la Curtea Supremă. Înfințarea unui partid este extrem de facilă, trebuie doar depus și înregistrat actul de constituire la Biroul Procurorului Curții Supreme; din 1974 și până în anii recenți în Grecia au fost înființate și au activat, mai mult sau mai puțin efemer, peste 1000 de partide politice deși, pentru multe decenii, sistemul politic a fost de facto unul bi-partid, dominat de Pasok și Nea Demokratia. 
Constituția nu conține nicio mențiune privind condițiile în care un partid politic poate fi desființat, așa cum prevede Constituția germană (Art.21 / 2). Legiuitorul a intervenit suplimentar doar pentru partea de finanțare care este: ordinară, se acoperă anual conform ponderii în Parlament și, atunci când este cazul, pentru stipendierea procesului electoral; extraordinară, care poate fi angajată doar prin elaborarea unor legi speciale (în condiții speciale cum ar fi alegerile anticipate). 
Partidele sunt finanțate public doar dacă au participat la ultimile alegeri parlamentare, singure sau în coaliție, obținând nu mai puțin de 3% din voturile valide, cu candidați în cel puțin 2/3 din circumscripții, 5% voturi pentru coalițiile de două partide, 6% voturi pentru coalițiile de 3 sau mai multe partide. 
Nu există o autoritate însărcinată cu evidența membrilor partidelor politice și traseului politic.
REGATUL UNIT AL MARII BRITANII 

UK Registration of Political Parties Act 1998. Anterior acestui act partidele nu aveau o recunoaştere specială, nu exista deci un cadru normativ specific. La finele anului 2016 în UK exista un număr de 468 partide politice înregistrate. Raţiunile pentru care a fost necesară reglementarea: alegerile pentru Parlamentul European (îndeosebi în Anglia) implicau şi introducerea unor elemente de reprezentare proporţională „de listă” (într-un mediu în care se votează în sistem majoritar „constituency”), reglementări utilizate şi pentru alegerile pentru Parlamentul Scoţiei şi pentru Adunarea Galeză. Din aceste raţiuni, dar şi din altele, s-a considerat că este utilă legiferarea cu privire la partidele politice (alături de alte aspecte, cum ar fi înlăturarea din competiţiile electorale a partidelor ad-hoc care parazitau alegerile prin adoptarea unor nume şi sigle înşelătoare  - Literal Democrats, Conversative Party, Labor Party, provocând uneori rezultate interesante - astfel, la alegerile pentru parlamentul European din 1994, Richard Hugget, înscris în alegeri drept candidat Literal Democrat în Devon – East Plymouth, a obţinut mai multe voturi decât candidatul partidului conservator, provocând confuzia unei bune părţi a electoratului din circumscripţie. 
Cadrul normativ cuprinde şi Political Parties and Referendum Act 2000, prin care este reglementată activitatea registrului partidelor politice – anterior, partidele erau înregistrate la oficiul companiilor din Anglia şi Ţara Galilor, în baza legii Companies Act / 1985.   
OLANDA

Are un sistem care favorizează declararea numărului de membri ai unui partid politic, scopul fiind acela de a consolida o cultură politică participativă. Prin urmare, prin legea de finanțare a partidelor politice se stabilește că 80% din bugetul alocat partidelor se face potrivit locurilor obținute în Parlament, în vreme ce 20% se alocă potrivit numărului de membri. Pentru fiecare loc obținut în Parlament partidul poate obține 50.000 euro, în vreme ce pentru fiecare membru de partid suma alocată partidelor este 6 euro/an. Partidele pot transfera, din suma primită, fonduri către insititutele de cercetare proprii (12 500 euro din suma alocată fiecărui mandat parlamentar suplimentar unui minimum de 121.000 euro) sume care pot fi folosite activităților educative, de cercetare, de promovare intelectuală, de stabilire de legături cu alte partide politice din străinătate etc. 
În Olanda înregistrarea numărului de membri nu este obligatorie însă evidențeierea calității de membru al unui partid politic aduce respectivului partid politic avantaje din perspectiva obțineriii de fonduri publice. Este încurajată și participarea tinerilor, organizațiile politice de tineret având în total peste 15.000 de membri (limitele de vârstă sunt 14-27 de ani). Partidele politice trebuie să trimită situația financiară și evidența membrilor (și a membrilor organizației de tineret, unde este cazul) cu 6 luni înainte de încheierea anului calandaristic. Situația financiară trebuie verificată și însușită de un auditor oficial, în condițiile prevederilor din Codul Civil. Autoritatea delegată cu monitorizarea și suprevegherea este reprezentată de Ministerul de Interne și al Relațiilor din Regatul Țărilor de Jos. Verificarea se face de către auditorul stabilit de partid și cel desemnat de Ministerul de Interne din cadrul diviziei speciale de audit. De la primirea situației – valide – a partidului, ministerul aprobă alocarea subsidiilor într-un termen nu mai mare de 4 luni de la primirea actelor necesare. În cazul fracturii interne a unui partid parlamentar, în care o parte a membrilor decid înființarea unui alt partid, susbsidiile publice sunt împărțite proporțional. Partidele politice pot pierde temporar subsidiile dacă sunt sancționate financiar în baza încălcării prevederilor Codului Penal (amenda penală de până la 2500 euro atrage ispo iure suspendarea finanțării publice pentru un an, termenul fiind mai mare corespunzător gravității  - dar nu mai mare de 4 ani). În fiecare an Ministerul transmite Parlamentului situația granturilor și subsidiilor acordate partidelor politice. Donațiile de 10.000 euro și peste trebuie înregistrate de partide în anexe specifice în raportările financiare și numele donatorului făcut public (donațiile multiple din partea unui singur donator care depășesc 10.000 euro sunt considerate tot ca donație în sensul de mai sus). 
Partidele au nevoie de un număr stabilit de membri pentru a participa în alegeri – 30 de membri semnatari ai sprijinului pentru lista de candidați în cel puțin una dintre regiunile țării (numai partidele noi, cele care sunt deja partide parlamentare nu mai au nevoie de acestea; dacă un partid nou vrea să participe la alegeri în toate cele 19 regiuni are nevoie de 570 de semnături, câte minimum 30 pentru fiecare); partidele sunt înregistrate similar asociațiilor la Consiliul Electiv din Haga până la o anumită dată (urmeză căile de asociere specifice mediului asociativ și NGO), partidele nou formate și diversele grupuri (de veto, de interese etc.) pot participa la alegeri cu condiția depunerii unui depozit bancar de 11.250 de euro (partidele care au mandate parlamentare nu mai trebuie să depună această sumă) pentru a evita multiplicarea confuză a numărului de candidați formali. 
NORVEGIA

O lege a partidelor a intrat în vigoare din 2005, anterior acesteia fiind adoptată o lege privind finanțarea partidelor politice. Înainte de a se înregistra în Registrul Partidelor Politice, partidele trebuie să se înregistreze în Registrul Central pentru Entitățile Legale (precondiție obligatorie). Legea din 2005 cuprinde în deschiderea Cap.1 enunțarea scopului și obiectivelor: facilitarea procesului electoral (după modificare legii electorale din 2002), stabilirea unui cadru normativ care să consolideze financiar partidele și să le ajute în extinderea activității specifice; asigurarea capacității de control a autorităților pentru a preveni corupția politică și conexiunile financiare netransparente dintre partide și alte entități. Datele necesare: actul constitutiv, numele persoanelor alese în structurile executive și autorizate să reprezinte partidul; declarații de la cel puțin 5000 de persoane cu drept de vot care își dau consimțământul pentru înregistrarea unui partid cu un nume definit (fiecare declarație cuprinde numele persoanei, domiciliul, data nașterii, semnătura – declarațiile sunt valabile un an calendaristic). 
Un partid se poate înregistra într-un an în care sunt prevăzute alegeri doar până la data de 2 ianuarie a anului respectiv). Dacă un partid își schimbă numele are nevoie tot de 5000 de voturi doar dacă nu a participat la algeri și a obținut cel puțin 500 de voturi în alagerile locale sau 5000 de voturi naționale. Partidele își pierd calitatea din Registrul Partidelor dacă la două rânduri de alegeri generale nu au prezentat liste de candidați pentru toate circumscripțiile electorale. În fiecare an partidele trebuie să confirme până la data de 2 ianuarie numele persoanelor din structurile executive. 
Partidele sunt independente în activitatea lor politică, granturile obținute de la guvern la solicitarea partidelor sunt după cum urmează: după numărul de voturi primite la ultimile alegeri (minim 2,5% din voturi naționale sau un mandat în Storting). În totalul finanțării 9/10 se face pe baza voturilor primite și 1/10 ca sprijin de bază. Organizațiile centrale de tineret ale partidelor pot aplica pentru obținerea de granturi însă sunt dependente tot de voturile obținute de partide. La nivelul districtelor și muncipalităților granturile se acordă funcție de voturile pentru consiliile locale (minim 4% voturi la ultimile alegeri); solicitările sunt adresate Guvernatorului provinciei. Partidele nu pot primi donații anonime și nici de la autorități publice. Actele contabile trebuie arhivate și ținute disponibile o perioadă de cel puțin 5 ani. 
Nu există o autoritate însărcinată cu evidența membrilor partidelor politice și traseului politic.
POLONIA

Conform Legii partidelor din 1990 (modificată în 1997 și 2008) acestea sunt considerate organizații cetățenești constituite  pentru a lua parte la viața publică, sub o denumire asumată, în vederea participării la procesul politic intern și al exercitării puterii, conform valorilor constituționale. Partidele trebuie să se înregistreze la Tribunalul Provincial de la Varșovia, unde sunt depuse actele constitutive (statut, organizare internă, alegerea structurilor de conducere și coordonare, semnele și simbolurile distinctive etc.). Este nenecesară și o listă cu 15 semnături ale membrilor fondatori, alte 3 semnături (martori) în afara acestora fiind obligatorii în constatarea veridicității datelor prezentate. După îndeplinirea acestor formalități partidul dobândește personalitate juridică. Registrul partidelor este deschis, oricine putând consulta datele cuprinse în acesta. În cazul existenței unor observații de natură legală ale Curții din Varșovia sau a unei moțiuni din partea ministerului Justiției, Tribunalul Constituțional poate solicita partidelor modificarea statutului într-un anumit termen. Dacă se consideră de către ministerul Justiției că un partid sau mișcare politică urmărește schimbarea sistemului politic prin violențe sau alte metode aflata în afara Constituției poate solicita Tribunalului Constituțional dizolvarea acestuia. Sursele de finanțare ale partidelor trebuie să fie deschise inspecției publice.

Partidele cu programe și metode de acțiune politice ”totalitare” (comunism, nazism, fascism) sunt interzise. 
Nu există o autoritate însărcinată cu evidența membrilor partidelor politice și traseului politic.
SLOVACIA

Releglementarea activității partidelor politice s-a făcut în primii ani după revenirea la sistemul pluripartidist: în 1992 a fost reglementată finanțarea partidelor politice pentru ca anul următor, în 1993, să intre în vigoare și legea partidelor. Înregistrarea partidelor presupune îndeplinirea unor criterii: o cerere de înscriere semnată de toți cei care fac parte din comitetul de inițiativă, o petiție semnată de cel puțin 1000 de cetățeni cu drept de vot care solicită recunoașterea oficială a respectivului partid, două copii ale statutului (numele și acronimul partidului, sediul, obiective progrmatice, corpurile executive și modul de alegere, structurile de arbitraj, litigii și audit, organizarea în profil teritorial, principiile de management economic, modul de dispunere a patrimoniului). Înscrierea se face de către Ministerul de Interne; dacă nu sunt toate datele acoperite în actele depuse, ministerul va informa comitetul de inițiativă dar nu mai târziu de 5 zile de la termenul la care au fost depuse. Dacă în 10 zile ministerul nu are nicio obiecție partidul se consideră în proces de înregistrare. Dacă comitetul de inițiativă nu acceptă notificările ministerului se poate adresa în justiție, într-un interval de maxim 15 zile de la primirea acestora. Decizia Curții – dacă se ajunge la o astfel de formulă – este definitivă, neexistând cale de atac. Ministerul trebuie să informeze comitetul de inițiativă imediat ce încep procedurile oficiale de înregistrare, dar nu mai târziu de 15 zile de la începere. În cazul uni refuz al ministerului de a înregistra un partid comitetul de inițiativă se poate adesa Curții Supreme într-un termen de 60 de zile de la notificarea neînscrierii. După înscriere partidul figurează într-un registru național al partidelor și mișcărilor politice. În termeni de 7 zile de la finalizarea înscrierii ministerul de Interne va notifica Biroului Național de Statistică acest lucru (cu precizarea numelui partidului, acronimului și sediului central). 
Paritdele se pot dizolva la cerere (dizolvare, fuziune prin absorbție, transformarea în asociație civică etc.) sau prin decizie a tribunalului. În primul caz partidul stabilește un lichidator al patrimoniului; dacă dizolvarea este decisă de un tribunal lichidatorul este numit de către aceasta (fiind o persoană juridică fără afiliere politică la respectivul partid sau mișcare). Curtea poate decide și suspendarea activității unui partid, în condițiile legii, dar pentru un termen nu mai mare de un an. Pe baza unei moțiuni completate de Procurorul general al Republicii Slovacia un partid poate fi desființat sau suspendat din activitate de către Curtea Supremă. 
Activitățile antreprenoriale în care se poate angaja un partid politic sunt clar și restrictiv definite; membrii de partid care nu-și îndeplinesc obligațiile statutare nu pot face obiectul altor sancțiuni decât celor prevăzute în statutul înregistrat oficial. 
Niciun partid politic nu poate deține bunuri extrateritoriale. Rapoartele financiare anuale sunt obligatorii și sunt înaintate Consiliului Național. Donatorii unor sume care depășesc un anume prag trebuie înregistrați (nume, prenume, reședință). Subsidiile de la stat sunt reglementate prin lege. 
Nu există obligația înregistrării situației membrilor de partid la o autoritate (înregistrarea este internă). 
SLOVENIA

Legea partidelor a fost promulgată în 1994 (modificată și completată în 2000 și 2005 /Gazeta Oficială a Sloveniei - Uradni list RS, št. 69/05 z dne 7. 7. 2005). Pentru a se înregistra un partid are nevoie de semnăturile a 200 de membri fondatori (cu declararea datelor complete ale acestora). Partidele sunt definite ca și asociații ale cetățenilor cosntituite în vederea îndeplinirii unor obiective politice. Documentul constitutiv trebuie legalizat de către un notar sau de către o unitate admiinistrativă. Partidele trebuie să mențină o evidență a membrilor săi (Art.6 din varianta consolidată a legii). Registrul partidelor poltice din Slovenia este ținut de Ministerul de Interne și curpinde pentru fiecare partid: cele 200 de declarații ale mebrilor fondatori, minuta sau procesul verbal al Adunării Constitutive sau a Congresului de alagere a structurilor executive, simbolurile grafice ale partidelor și explicitarea acestora. Datele sunt publice, orice cetățean sloven poate solicita o copie în scop informativ. Partidele pot fi radiate dacă există o decizie a curții constituționalesau dacă există o decizie de refuzare a înregistrării. Dacă nu participă la două alegeri generale consecutive partidele sunt delistate. 
Legea stabilește clar și modul de funcționare/ organizarea partidelor (Cap III, Art.19) – partidele trebuie să aibă un statut și un program; statutul trebuie să conțină datele de identificare, structurile interne și teritoriale, drepturile și îndatoririle membrilor, procedurile de selecție a candidaților, modalitățile de asigurare a oportunităților egale pentru bărbați și femei în selectarea candidaților, responsabilitatea materială și financiară, durata funcțiilor de conducere în partid, modalitatea de adoptare și amendare a statutului etc. Partidele trebui să-și constituie un corp reprezentativ și o structură executivă valide. 
Finanțarea cuprinde: cotizații, contribuții private sau ale unor entități legale, cadorui, venituri generate de proprietate, buget, venituri din investiții antreprenoriale (doar din zona producțiilor culturale și de editare). Sunt stabilite cote în modul de obținere a finanțării (nu mai mult de 20% din veniturile anuale obținute din valorificarea proprietății și activități antreprenoriale în zona culturală și de editare). Sunt interzise finanțările externe. Primesc subsidii de la stat acele partide care au întrunit cel puțin 1% din voturile valabile la alagerile generale. În cazul unor liste de tip joint sunt necesare 1,2% din voturi minim (pentru două partide) sau 1,5% (liste comune de 3 partide). 10% din fondurile alocate sunt considerate suport de bază, restul de 90% fiind suplimentat funcție de voturile primite în fiecare circumscripție. Cota de alocare pentru partidele politice nu poate depăși 0,0017% din GDP. Repartiția pentru fiecare partid se decide de către Adunarea Națională la elaboarea bugetului de stat. 
Nu există o autoritate însărcinată cu evidența membrilor partidelor politice și traseului politic.
UNGARIA

Constituția din 1989 prevede că regimul partidului unic (exercitarea puterii exclusiv de către un singur partid) este interzis; partidele exprimă voința populară; înființarea și reglementarea acestora a fost legiferată în același an cu noua constituție post-comunistă (1989). Din 2010 în Ungaria a avut loc un proces de modificări de substanță a legislației în domeniu și în special în ceea ce privește finanțarea activității partidelor (din 2014 a fost interzisă finanțarea acestora de către entități externe sau de către cetățeni străini). Prin lege, partidele politice sunt considerate un tip special de organizații neguvernamentale, constituite voluntar, în limitele Constituției și legilor statului; pentru a se înregistra partidele au nevoie de un act constitutor și de cel puțin 10 membri semnatari; înregistrarea se face la Tribunalul Metropolitan sau la tribunalele districtuale, pentru participarea în alegeri organismul de supraveghere și de rezolvare a contestațiilor fiind Comisia Electorală Națională. Managementul administrativ al alegerilor este asigurat de Ministerul guvernării locale și structurile din subordine. 
Prin legea din 1989 privind finanțarea partidelor, 25% din bugetul alocat acestui capitol era egal împărțit partidelor care au intrat în Parlament. Restul de 75% urma calea unei alocări în funcție de numărul de voturi obținute, fiind excluse partidele și mișcările politice care nu au obținut cel puțin 1% voturi. Subsidiile nu pot depăși 50% din bugetele partidelor - dacă la finalul anului fiscal finanțarea publică este în procentaj mai mare decât veniturile proprii este obligatorie echilibrarea. În Ungaria erau înregistrate peste 141 de partide, la finele anului 2013, neexistând însă obligativitatea declarării oficiale a numărului de membri și datelor personale ale acestora (altele decât evidențele partidelor în vederea depunerii cotizațiilor de membru). 

Preînregistrarea votului în statele Uniunii Europene

Două state din Uniunea Europeană au un sistem de pre-înregistrare a votului, însă nu o înregistrare de tip american (înregistrarea ca votant pentru un partid): Regatul Unit, în condițiile în care acesta nu avea o bază de date exactă, cuprinzându-i pe cetățenii cu drept de vot la nivel național; în Franța în cazul celor care au împlinit 18 ani în intervalul de la ultimile alegeri și nu figurau încă pe listele electorale. Nici SUA nu are o înregistrare obligatorie determinată de un domiciuliu fix, ceea ce a dat naștere la unele tribulații operative (fenomenul de ”caging”). 
Fenomene negative în interiorul sistemului american al ”înregistrării voturilor de partid”– caging-ul

În mare acesta poate fi descris drept o tactică de eliminare a votului electorilor partidului concurent, prin invalidarea înregistrării şi, prin urmare, prin incapacitarea cetățeanului de a-şi exprima votul. Acest procedeu este relativ simplu: prin poşta directă se transmite votanţilor înregistrați un mesaj prin care se solicită confirmarea existenţei/ rezidenţei/ validităţii înregistrării. Selecția poate fi aleatorie sau reglată prin procedee ceva mai obscure (categorii deplasate din motive profesionale, homeless etc.). Dacă adresa se întoarce fără confirmare sau cu menţiunea ”undeliverable” (din cauze diverse – pur şi simplu votantul nu vrea să semneze confirmarea de primire, este militar angajat în operaţiuni în afara țării, este plecat sau şi-a schimbat domiciliul sau, din diverse cauze, nu mai are un domiciliu) partidul respectiv îşi poate redacta o listă pe baza căreia va contesta prezenţa la secţia de votare, considerând-o frauduloasă. Sau schimbă componența listei şi votul devine inutil ori cetăţeanul nu mai poate vota în ziua votului (la secţie operativul partidului având lista cu cei invalidaţi dintre votanţii înregistraţi pe lista partidului concurent). Tactica este mai degrabă politicianistă şi nu politică, operativii selectând categoriile vulnerabile: soldaţii în misiune, cei puţin educaţi şi familiarizaţi cu legea şi cu drepturile lor electorale, cei care nu pot aloca resurse, timp şi efort pentru a contesta situaţia, respectiv să demonstreze că reprezintă ”un vot valid”. Problema este una nu lipsită de importanţă (Monica Goodling, United States House Judiciary Committee May 23 / 2007. 

Modelul kenyan
Între ţările în care apartenenţa la un partid trebuie înregistrată oficial, se pot face unele referiri (privind eficienţa şi impactul public) la Kenya unde există o autoritate registratoare, Biroul Registrului Partidelor Politice (www.orpp.or.ke) care funcţionează în baza unei legi a partidelor politice şi care este autoritatea însărcinată cu evidenţa membrilor partidelor. Un cetăţean care are calitatea de membru al unui partid poate părăsi respectivul partid după ce în prealabil a notificat acest lucru partidului respectiv (dacă este un membru simplu al partidului), personalului relevant al parlamentului (dacă este membru al Parlamentului), adunării locale / districtuale, dacă face parte şi dintr-o astfel de structură administrativă. Există o platformă online (a cărei funcţionare a fost adeseori criticată) în care cetăţenii îşi pot verifica în timp real apartenenţa declarată la un anumit partid (verificarea se face cu codul personal sau datele unui paşaport valid), telefonic sau cu un cod scurt prin SMS. Critici aduse sistemului: înregistrări fără consimţământul alegătorului şi dificultăţi în funcţionarea partidelor care periodic trebuie să depună datele actualizate cu membrii lor la ORPP. 
Surse utilizate: 
Internet

· pentru legile privind partidele, http://www.partylaw.leidenuniv.nl./ și site-urile de legislație națională din statele exemplificate; 
· www. europarl.europa.eu pentru materialele Directoratului General pentru Politici Interne

· The European Commission For Democracy Through Law, "Guidelines on Prohibition and Dissolution of Political Parties and Analogous Measures," Venice Commission, 11 December 1999, http://www.venice.coe.int/docs/2000/CDL-INF(2000)001-e.html.

Lucrări cu caracter general:

Austin, Reginald. & Tjernström, Maja. eds., Funding of Political Parties and Election Campaigns, Stockholm: IDEA, 2003.
Davis, Howard, Political Freedom: Associations, Political Purposes and the Law, London: Continuum, 2000.

Ipsen, Jörn, "Political Parties and Constitutional Institutions," în vol.coordonat de Christian Starck, Studies in German Constitutionalism, Baden-Baden: Nomos Verl., 1995, pp. 195-243

Ingrid van Bizen, Political Parties as Public Utilities, Sage Publishing 2004
� ‘Guidelines on political party regulation’, OSCE/ODIHR and Venice Commission, 25 October 2010 (Study no. 595/2010), p. 6. See, http://www.venice.coe.int/docs/2010/CDL-AD(2010)024-e.pdf.





1
DIRECȚIA STUDII ȘI DOCUMENTARE LEGISLATIVĂ

